[pic] | COMISIA COMUNITĂŢILOR EUROPENE |

Bruxelles, 3.10.2007

COM(2007) 563 final

Propunere de

DECIZIE A CONSILIULUI

privind numirea coordonatorului special al Pactului de Stabilitate pentru Europa de Sud-Est

(prezentată de Comisie)

EXPUNERE DE MOTIVE

Pactul de Stabilitate pentru Europa de Sud-Est (PS) constituie un cadru politic regional stabilit de comunitatea internaţională, la 10 iunie 1999 la Köln, pentru a susţine ţările din această regiune în eforturile lor în favoarea păcii, democraţiei, respectării drepturilor omului şi a prosperităţii economice, precum şi a stabilizării regiunii în ansamblu. Alineatul 13 din Pactul de Stabilitate pentru Europa de Sud-Est prevede că Pactul de Stabilitate va beneficia de un coordonator special desemnat de către Uniunea Europeană, în urma consultării cu preşedintele în exerciţiu al OSCE şi cu alţi participanţi, numire aprobată de preşedintele în exerciţiu al OSCE.

În completare la articolul 1 litera (a) din Regulamentul (CE) nr. 1080/2000 al Consiliului din 22 mai 2000 privind sprijinul acordat Misiunii Interimare a Organizaţiei Naţiunilor Unite pentru Kosovo (MINUK), Oficiului Înaltului Reprezentant în Bosnia şi Herţegovina (OHR) şi Pactului de Stabilitate pentru Europa de Sud-Est (PS), Consiliul, acţionând la propunerea Comisiei, desemnează în fiecare an un coordonator special al Pactului de Stabilitate.

Masa regională a Pactului de Stabilitate de la Belgrad, din 30 mai 2006, a aprobat un plan de tranziţie în vederea eliminării progresive a Pactului de Stabilitate, până în 2008 cel mai devreme, precum şi a transferului corespunzător al responsabilităţii privind cooperarea regională spre un cadru regional care va fi fondat pe Procesul de Cooperare în Europa de Sud-Est (SEECP) şi întreprins chiar de ţările din regiunea respectivă. Mandatul coordonatorului special pentru 2007 se concentrează asupra punerii în aplicare a procesului de transformare. Pactul de Stabilitate, pe de o parte, şi ţările Europei de Sud-Est, pe de altă parte, cooperând în cadrul SEECP, asistate de Comisie şi de alţi parteneri, au participat la stabilirea Consiliului de cooperare regională (CCR) şi la definirea relaţiilor acestuia cu SEECP.

Pe parcursul Mesei regionale a Pactului de Stabilitate de la 10 mai 2007 şi a Summit-ului SEECP de la Zagreb din 11 mai 2007, s-a convenit asupra textelor principale referitoare la CCR. Summit-ul SEECP a desemnat primul secretar general al CCR şi a stabilit sediul secretariatului său. Aceste decizii au fost salutate de către Consiliu, care a reconfirmat disponibilitatea Uniunii Europene de a participa în continuare, alături de alţi finanţatori şi colaboratori, la aplicarea evoluţiei progresive a Pactului de stabilitate în cadrul Consiliului de cooperare regională.

Se aşteaptă ca principalele misiuni pregătitoare legate de stabilirea secretariatului să fie încheiate până la finele anului 2007. Comisia a furnizat Pactului de Stabilitate un sprijin financiar adiţional modest, de 100 000 €, în vederea asigurării tuturor sarcinilor administrative legate de procesul de transformare al acestuia, inclusiv pentru înfiinţarea Secretariatului CCR. Se aşteaptă ca transferul de activităţi între Pactul de Stabilitate şi CCR să se realizeze până la finele lunii februarie 2008. Se prevede o perioadă de suprapunere de maxim 3 luni între activităţile Pactului de Stabilitate şi cele ale CCR, pe parcursul căreia Pactul de Stabilitate va asigura îndrumare precum şi transferul de know-how către CCR. În vederea alinierii la calendarul planului de tranziţie, se propune prelungirea mandatului coordonatorului special pentru perioada ianuarie - iunie 2008.

Se propune, astfel, adoptarea, de către Consiliu, înainte de 31 decembrie 2007, a unei decizii cu privire la reînnoirea mandatului dr. Busek în calitate de coordonator special, care va fi aplicată între 1 ianuarie 2008 şi 30 iunie 2008. Comisia s-a consultat cu preşedintele în exerciţiu al OSCE şi cu ceilalţi participanţi în cadrul Pactului de Stabilitate şi propune redesemnarea de către Consiliu a dr. Erhard Busek în calitate de coordonator special al Pactului de Stabilitate. Mandatul coordonatorului special decurge din cel definit în Decizia (CE) nr. 2006/921 a Consiliului din 11 decembrie 2006 privind numirea coordonatorului special al Pactului de Stabilitate pentru Europa de Sud-Est pentru anul 2007, accentul fiind pus în special pe transferul de activităţi către Consiliul de cooperare regională şi pe îndrumarea secretarului general al CCR.

Propunere de

DECIZIE A CONSILIULUI

privind numirea coordonatorului special al Pactului de Stabilitate pentru Europa de Sud-Est

CONSILIUL UNIUNII EUROPENE,

având în vedere Tratatul de instituire a Comunităţii Europene,

având în vedere Regulamentul (CE) nr.1080/2000 al Consiliului din 22 mai 2000 privind sprijinul acordat Misiunii Interimare a Organizaţiei Naţiunilor Unite pentru Kosovo (MINUK), Oficiului Înaltului Reprezentant în Bosnia şi Herţegovina (OHR) şi Pactului de Stabilitate pentru Europa de Sud-Est (PS)[1], în special, articolul 1 litera (a),

având în vedere propunerea Comisiei,

întrucât:

(1) La 10 iunie 1999, miniştrii afacerilor externe din statele membre ale Uniunii Europene şi Comisia Europeană, împreună cu ceilalţi participanţi la Pactul de Stabilitate pentru Europa de Sud-Est, au convenit să instituie un Pact de Stabilitate pentru Europa de Sud-Est, denumit în continuare „Pactul de Stabilitate”.

(2) Articolul 1 litera (a) din Regulamentul (CE) nr.1080/2000 prevede o procedură anuală de numire a coordonatorului special al Pactului de Stabilitate.

(3) Este necesar să se stabilească, în acelaşi timp cu procedura numirii, mandatul coordonatorului special. Mandatul prevăzut de Decizia 2006/921/CE a Consiliului din 11 decembrie 2006 privind numirea coordonatorului special al Pactului de Stabilitate pentru Europa de Sud-Est[2], pentru anul 2006, este adecvat. Ca urmare a concluziilor Mesei regionale a Pactului de Stabilitate desfăşurate la Zagreb, la 10 mai 2007, a reuniunilor de miniştrii şi a summit-ului privind Procesul de Cooperare în Europa de Sud-Est (SEECP), care au avut loc la Zagreb la 10 şi 11 mai 2007, precum şi concluziile Consiliului din luna mai 2007 prin care se face apel la coordonatorul special al Pactului de Stabilitate, la noul Secretar general şi la preşedinţia bulgară în exerciţiu a SEECP, de a asigura un transfer uşor şi la termen de la Pactul de Stabilitate la noile structuri, acest mandat pune accentul în mod special pe exigenţele tranziţiei către responsabilitatea regională şi pe necesitatea de a asigura un transfer uşor şi la termen către Secretarul general al Consiliului de cooperare regională (CCR) până la data încheierii mandatului.

(4) Este necesar să se stabilească clar responsabilităţile şi instrucţiunile în materie de coordonare şi raportare,

DECIDE:

Articolul 1

Dr. Erhard BUSEK este numit, prin prezenta, coordonator special al Pactului de Stabilitate pentru Europa de Sud-Est.

Articolul 2

Coordonatorul special îndeplineşte funcţiile prevăzute la punctul 13 din Pactul de Stabilitate de la 10 iunie 1999.

Articolul 3

În scopul atingerii obiectivului prevăzut la articolul 2, mandatul coordonatorului special este:

(a) de a promova realizarea obiectivelor Pactului de Stabilitate în diferite ţări şi între acestea, în cazul în care se dovedeşte că pactul reprezintă o valoare adăugată;

(b) de a prezida Masa regională pentru Europa de Sud-Est;

(c) de a menţine legături strânse cu toţi participanţii şi cu statele, organizaţiile şi instituţiile care contribuie la Pactul de Stabilitate, precum şi cu iniţiativele şi organizaţiile regionale relevante, în vederea favorizării cooperării regionale şi a sporirii responsabilităţii regionale;

(d) de a coopera îndeaproape cu toate instituţiile Uniunii Europene şi statele membre ale acesteia cu scopul de a promova rolul Uniunii Europene în cadrul Pactului în conformitate cu punctele 18, 19 şi 20 din Pactul de Stabilitate şi de a garanta complementaritatea activităţii Pactului de Stabilitate cu cea a Procesului de stabilizare şi asociere;

(e) de a se întâlni periodic şi în grup, după caz, cu preşedinţii meselor de lucru pentru a asigura coordonarea strategică generală şi de a funcţiona ca secretariat al Mesei regionale pentru Europa de Sud-Est şi instrumentele acesteia;

(f) de a lucra pe baza unei liste, convenită anterior în urma consultării cu participanţii la Pactul de Stabilitate, cuprinzând acţiuni prioritare care urmează a fi puse în practică prin intermediul Pactului de Stabilitate în prima jumătate a anului 2008, precum şi de a adapta metodele de lucru şi structurile Pactului de Stabilitate la cerinţele tranziţiei către responsabilitatea regională, în vederea asigurării consecvenţei şi a utilizării eficiente a resurselor;

(g) de a facilita punerea în practică a tranziţiei către responsabilitatea regională în conformitate cu concluziile Mesei regionale pentru Europa de Sud-Est din 30 mai 2006 şi, în acest sens, de a colabora îndeaproape cu Procesul de Cooperare în Europa de Sud-Est, cu Consiliul de cooperare regională şi cu Secretariatul general al acestuia; se va acorda atenţie specială stabilirii Consiliului de cooperare regională şi secretariatului acestuia; se va pune accentul pe raţionalizarea diferitelor grupuri operative şi iniţiative ale Pactului de Stabilitate;

(h) de a asigura un transfer uşor şi la termen către Secretariatul General al Consiliului de cooperare regională şi încheierea ultimelor operaţiuni administrative ale Pactului de Stabilitate.

Articolul 4

Coordonatorul special încheie un acord de finanţare cu Comisia.

Articolul 5

Activităţile coordonatorului special sunt coordonate cu cele ale Secretarului general al Consiliului/Înaltului reprezentant pentru PESC, ale preşedinţiei Consiliului şi Comisiei, în special în cadrul Comitetului consultativ informal. Pe teren, se menţine o strânsă legătură cu preşedinţia Consiliului, Comisia, şefii de misiuni ale statelor membre, reprezentanţii speciali ai Uniunii Europene, precum şi cu Oficiul Înaltului Reprezentant în Bosnia şi Herţegovina şi Misiunea ONU de Administrare Civilă în Kosovo.

Articolul 6

Coordonatorul special raportează, după caz, Consiliului şi Comisiei. Totodată, acesta va continua să informeze periodic Parlamentul European asupra activităţilor sale.

Articolul 7

Prezenta decizie intră în vigoare în ziua următoare publicării în Jurnalul Oficial al Uniunii Europene .

Se aplică începând cu 1 ianuarie 2008 până la 30 iunie 2008.

Adoptată la Bruxelles,

Pentru Consiliu

Preşedintele

[1] JO L 122, 24.5.2000, p.27. Regulament, astfel cum a fost modificat prin Regulamentul (CE) nr. 2098/2003 al Consiliului din 27 noiembrie 2003 (JO L 316, 29.11.2003, p. 1).

[2] JO L 351, 13.12.2006, p.19.